
POBUDE
Odbor za pravice žensk in enakost spolov poziva Odbor za kulturo in izobraževanje kot pristojni odbor, da v svoj predlog resolucije vključi naslednje pobude:
[bookmark: restart]A.	ker je enakost spolov temeljno načelo Evropske unije, zapisano v Pogodbah, in bi morala biti vključena v vse politike EU, zlasti v izobraževanje, kulturo in avdiovizualni sektor; 
B.	ker se neenakosti in diskriminacija med spoloma ponavljajo na podlagi zasnove, vnosa in uporabe sistemov umetne inteligence; ker lahko nepopolni nabori podatkov in neustrezna pristranskost izkrivijo sklepanje sistema umetne inteligence in ogrozijo enakost spolov v družbi;
C.	ker neenakosti med spoloma nastajajo in se množijo tudi prek jezika in slik, ki jih razširjajo mediji in aplikacije, ki uporabljajo umetno inteligenco; ker so izobraževanje, kulturni programi in avdiovizualne vsebine temeljno orodje za boj proti spolnim stereotipom;
D.	ker so ženske v sektorju umetne inteligence kot ustvarjalke ali kot potrošnice znatno manj zastopane; ker lahko celotni potencial spretnosti, znanja in kvalifikacij, ki jih imajo ženske na digitalnem področju, področju umetne inteligence in področju IKT (informacijska in komunikacijska tehnologija), prispeva h krepitvi evropskega gospodarstva; ker ženske predstavljajo samo 22 % strokovnjakov na področju umetne inteligence v svetu; ker je zaradi nezadostnega števila žensk pri razvoju umetne inteligence povečano tveganje pristranskosti, prav tako pa je EU prikrajšana za nadarjene ljudi, vizijo in vire, to pa ovira inovacije;
1.	meni, da ima umetna inteligenca velik potencial za spodbujanje enakosti spolov, če se odpravi zavedna in nezavedna pristranskost; poudarja, da mora umetna inteligenca spoštovati načela in vrednote enakosti in nediskriminacije med ženskami in moškimi; nadalje poudarja pomen pristopa, ki temelji na tveganju, in stalnega spremljanja obstoječih in novih algoritmov;
2.	poziva k politikam, usmerjenim v povečanje udeležbe žensk na področjih, povezanih z naravoslovjem, tehnologijo, inženirstvom in matematiko ter umetno inteligenco, in k sprejetju pristopa na več ravneh za odpravo razlik med spoloma na vseh ravneh izobraževanja in zaposlovanja v digitalnem sektorju;
3.	poziva Komisijo in države članice, naj pri oblikovanju politik in zakonodaje upoštevajo umetno inteligenco z vidika spola in po potrebi prilagodijo veljavno zakonodajo, vključno s programi EU;
4.	poziva Komisijo in države članice, naj pripravijo ukrepe politike, ki bodo v celoti vključevali razsežnost spola, kot so kampanje za ozaveščanje, usposabljanja in učni načrti, ki bi morali državljanom podati informacije o delovanju algoritmov in njihovem vplivu na vsakdanje življenje državljanov;
5.	poudarja, kako pomembni so razvoj in uvedba aplikacij umetne inteligence v izobraževalnem, kulturnem in avdiovizualnem sektorju za zbiranje natančnejših in po spolu razčlenjenih podatkov ter po potrebi uporaba sodobnih tehnik strojnega učenja za odpravo pristranskosti, da bi odpravili stereotipno pristranskost na podlagi spola, ki lahko ima negativne vplive;
6.	poudarja, da so potrebne raznolike skupine razvijalcev in inženirjev, ki bodo sodelovali z glavnimi akterji v izobraževalnem, kulturnem in avdiovizualnem sektorju, da ne bi spolne in kulturne pristranskosti nenamerno vključili v algoritme, sisteme in aplikacije umetne inteligence.

